Det var i orden, da Fyns Almennyttige Boligselskab satte en mor og hendes børn på gaden på grund af sønnens kriminalitet.

Det har Højesteret netop afgjort.

Læs også : Sønnens kriminalitet sætter familie på gaden

Sagen stammer tilbage fra 2015, hvor flere unge mænd blev tiltalt og straffet for at kaste brandbomber og sten mod politiet. Efterfølgende fik familierne tilsendt et brev om, at deres lejemål blev ophævet.

Dagens dom fra Højesteret er en omstødelse af landsrettens vurdering.

Kampe i tre kvarter

Angrebet skete en sommeraften den 9. juni 2015, da to politipatruljer rutinemæssigt kørte forbi Bøgetorvet i Vollsmose.

Her kastede en gruppe unge molotovcocktails og sten mod patruljerne. Det udviklede sig til kampe mellem gruppen og i alt fire politipatruljer, der varede i tre kvarter.

Læs også : Brandbombe-sag kan sende familier ud af Vollsmose

Siden hen er ni personer blev idømt fængselsstraffe og i nogle tilfælde betinget udvisning af Danmark.

Da straffesagerne var afgjort, opsagde de to boligselskaber i Vollsmose, Fyns Almennyttige Boligforening og Civica, alle ni familiers lejligheder.

Siden er sagerne mod de to boligselskaber gået igennem både byret og landsret.

Kriminalitet havde tilknytning til lejemål

I dagens afgørelse har Højesteret taget stilling til det faktum, at kriminaliteten blev begået i en anden boligafdeling end den, som den dømte boede i.

Læs også : Boligforeninger sender færre rykkere trods kontanthjælpsloft

Den har dog vurderet, at da angrebet fandt sted inden for det samme boligområde, så har Fyns Almennyttige Boligselskab ret i, at der var en tilknytning mellem kriminaliteten og lejemålet.

Derfor fandt Højesteret, at den dømte havde skabt nok utryghed til, at lejemålet kunne ophæves.

Forsvarer: Vidtgående konsekvenser for lejere

Advokat Vilhelm Dickmeiss, der repræsenterer den familie, som nu bliver sat på gaden, er ærgerlig over dommen på sine klienters vegne.

- Det har store personlige konsekvenser for dem, så det vil de være rigtig kede af, siger han.

Samtidig mener han også, at dommen har vidtgående konsekvenser for lejere generelt.

- Det vil sige, at adfærd begået ganske langt væk fra ens bopæl betyder, at man kan blive smidt ud af sit lejemål, siger han.